九真山淨居寺謁無礙上人
作者：沈佺期
朝代：唐

paragraphs: 大士生天竺，分身化日南。
人中出煩惱，山下即伽藍。
小澗香爲剎，危峰石作龕。
候禪青鴿乳，窺講白猿參。
藤愛雲間壁，花憐石下潭。
泉行幽供好，林挂浴衣堪。
弟子哀無識，醫王惜未談。
機疑聞不二，蒙昧即朝三。
欲究因緣理，聊寬放棄慙。
超然虎溪夕，雙樹下虛嵐。